Saamtrek gehou om Metro 'heel te maak' | News24
Saamtrek gehou om Metro 'heel te maak'
Die vryheid om nie in vrees vir misdaad te lewe nie, was een van die hooftemas van Vryheidsdagsaamtrekke wat Maandag in die Metro gehou is.
Die skokmoorde op die Uitenhage onderwyseres Jayde Panayiotou (29) en die Addo-boer Alan Clarke (62) het gelei tot 'n "Heal our Metro"-saamtrek wat Maandag by die Donkin-reserwe plaasgevind het.
Die saamtrek is deur DA wyksraadslid Dean Biddulph en geleentheidsorganiseerder Renaldo Gouws gereël om hulde te bring aan Panayiotou en Clarke, asook talle ander wat geliefdes verloor het weens misdaad en die xenofobiese aanvalle in die land.
"Ons beleef tans so 'n laagtepunt met alles wat aan die gebeur is, nie net in ons metro nie, maar in die land. Op sosiale media kan 'n mens die vyandigheid tussen mense sien. Ek het net gevoel dis tyd dat mense weer met mekaar as mense kontak maak," het Biddulph gesê.
"Ons moet saamstaan en begin om ons land terug te vat en dit die land te maak wat ons almal wil hê. Ons is groter as die onlangse gebeure. Ons is groter as diegene wat ons menswees van ons wil steel."
Volgens Biddulph is daar geen politieke of winsoogmerk met die reël van die saamtrek nie, en het hy dit gedoen om 'n geleent-heid te skep vir mense van alle kulture, rasse, politieke en geloofsoortuigings om eenheid, liefde en steun te betoon vir Nelson Mandelabaai en die land.
Diegene wat die saamtrek bygewoon het was versoek om elk 'n appel saam te bring wat aan liefdadigheid geskenk is. Die appel is nie net simbolies as iets wat kinders vir 'n onderwyser gee nie, maar ook van die feit dat Clarke 'n boer was.
Nog 'n teenmisdaadveldtog is verlede Vrydag in Despatch gehou en Maandag is 'n groot menseketting in die noordelike gebiede gehou waar bendegeweld en misdaad hoogty vier